Open House València presenta la seua nova edició en The Terminal HUB
13 de maig de 2025

Open House València ha posat en marxa la seua sèptima edició amb la presentació de la seua nova seu oficial OHV25 The Therminal Hub. Més de 200 representants del món arquitectònic, del disseny, de les universitats, la cultura, la política i de l'empresa es van donar cita en este emblemàtic i innovador edifici del Port de València per a donar el tret d'eixida en l'espai que es convertirà en el pulmó del festival.

La directora d’Open House València, Sara Portela, va avançar algunes de les novetats de la programació que inclou, entre altres activitats, més de 80 visites guiades a edificis públics i privats de la ciutat i 20 rutes urbanes temàtiques que van del passat històric romà i musulmà al nou Parc Central, passant pel Brutalisme, el patrimoni industrial del marítim i l'arquitectura posterior a la Guerra Civil. Per a Portela “Open House València és molt més que un festival d'arquitectura. És una plataforma cultural multidisciplinària, una comunitat vibrant, entusiasta i en creixement”.

Enguany s'ha ampliat la nòmina de municipis convidats OHV25 que també obriran les seues portes per a mostrar el seu ric patrimoni arquitectònic. Llíria tornarà a ser un d'ells al costat de les poblacions de Cocentaina, Xàtiva i Manises. Representants d'estos municipis van destacar l'oportunitat i importància de participar en este festival per a posar en valor les seues arquitectures patrimonials i potenciar el seu coneixement.

El regidor de Turisme de l'Ajuntament de Llíria, Paco García, ha assenyalat que l’OHV “és una finestra al món on la nostra ciutat obri les seues portes per a donar a conéixer el seu valuós patrimoni mil·lenari i de cultures, amb els seus edificis, banys àrabs, esglésies medievals, mausoleus, mosaic i termes romanes. Tot un elenc de llocs per a visitar que es complementen amb la música i la gastronomia local”.

García ha destacat que este festival “permet donar a conéixer a Llíria, no sols per ser Ciutat Creativa UNESCO per la música, sinó en tots els seus vessants, des de la cultural-festiva a la gastronòmica i comercial, i on milers de persones tenen l'oportunitat de fer visites temàtiques en un cap de setmana amb tots els ingredients al seu abast”.

En l'acte de presentació de l'OHV25, es va presentar, a més, el cartell oficial de la present edició que ha sigut obra dels dissenyadors Dídac Ballester i Cristina Pérez.

OHV25 compta amb el patrocini de l'Ajuntament de València, la Generalitat Valenciana, la Fundació Visit València, els municipis de Llíria, Cocentaina, Manises i Xàtiva, a més d'empreses com Edifesa, Cubicup o Viccarbe, entre altres col·laboracions com À Punt Mèdia.